**Συνάντηση της Επιτροπής Εταιρικού Δικαίου, 26.11.2020 (διαδικτυακά)**

**της Αντιγόνης Αλεξανδροπούλου,**

**Προέδρου Επιτροπής Εταιρικού Δικαίου, Επικ. Καθ. Ευρωπαϊκού Παν. Κύπρου**

Η επιτροπή εταιρικού δικαίου συνεδρίασε διαδικτυακά την 26.11.2020. Κύριο θέμα της συνάντησης ήταν η διαβούλευση που διεξάγεται επί του παρόντος από την Ευρωπαϊκή Επιτροπή (ΕΚ) με θέμα τη τη βιώσιμη εταιρική διακυβέρνηση (sustainable corporate governance). Η Ernst & Young προετοίμασε για λογαριασμό της Ε.Ε. ένα ερωτηματολόγιο που έχει θέσει δημόσια προσβάσιμο, προκειμένου τα ενδιαφερόμενα μέρη να απαντήσουν. Η Eπιτροπή Eταιρικού Dικαίου του CCBE αποφάσισε να απαντήσει σε συνεργασία με την Eπιτροπή Eταιρικής Kοινωνικής Eυθύνης. Η πρόεδρος της Eπιτροπής Eταιρικού Δικαίου είχε προετοιμάσει και διανείμει νωρίτερα μέσω μειλ στα μέλη περιληπτικά τα βασικά ερωτήματα που περιλαμβάνονται στο ερωτηματολόγιο προκειμένου να διευκολύνει τη συζήτηση. Ως προκαταρκτική παρατήρηση, διατυπώθηκαν ανησυχίες σχετικά με τον τρόπο με τον οποίο έχουν διατυπωθεί τα ερωτήματα, τα οποία βασίζονται σε υποθέσεις και παραδοχές, με αποτέλεσμα να μην επιτρέπεται στους ερωτηθέντες που αντιτίθενται στην υπόθεση ή παραδοχή να απαντήσουν αναλόγως. Το ερωτηματολόγιο υποθέτει για παράδειγμα ότι από τη μία πλευρά υπάρχουν οι μέτοχοι οι οποίοι έχουν ως βασικό σκοπό να αποκομίσουν βραχυπρόθεσμα κέρδη και από την άλλη πλευρά υπάρχουν τα ενδιαφερόμενα μέρη που εστιάζουν στους μακροπρόθεσμους στόχους της εταιρίας. Αυτή η υπόθεση δεν είναι ακριβής για καμία από τις δύο ομάδες. Τα μέλη πιστεύουν ότι πρέπει κατά την απάντηση του ερωτηματολογίου να διατυπωθούν αυτές οι ανησυχίες και παρατηρήσεις. Συζητήθηκαν τα βασικά ζητήματα που θέτει το ερωτηματολόγιο και η πρόεδρος δεσμεύτηκε να ετοιμάσει ένα σχέδιο απαντήσεων με βάσει τις απόψεις των μελών όπως διατυπώθηκαν στη συνάντηση και να το υποβάλει στα μέλη προς εκ νέου συζήτηση και έγκριση. Οι τελικές απαντήσεις θα υποβληθούν επίσημα στην ιστοσελίδα της διαβούλευσης, αφού εγκριθούν από τη μόνιμη επιτροπή (standing committee) του CCBE.

Στη συνάντηση έγινε επίσης απολογισμός της χρονιάς που πέρασε και συζητήθηκαν θέματα που ενδεχομένως να απασχολήσουν την επιτροπή εντός του 2021, όπως ενδεικτικά η βιώσιμη εταιρική διακυβέρνηση, εταιρικό δίκαιο και covid-19, η μεταφορά στην εθνική νομοθεσία των κρατών μελών των Οδηγιών 2019/2121/ΕΕ και 2019/1151/ΕΕ για τη διασυνοριακή κινητικότητα των εταιριών και τη χρήση ψηφιακών μέσων και εργαλείων στο εταιρικό δίκαιο αντίστοιχα, η αναθεώρηση της Οδηγίας 2014/95 για τη δημοσίευση μη χρηματοοικονομικών πληροφοριών κλπ.